นวกิจฯชูกลยุทธ์รถแทนช่วงส่งซ่อม
นวกิจประกันภัย เผยกลยุทธ์ปี 2555 เร่งยอดขายประกันภัยรถยนต์ ชูจุดแข็งบริการรถทดแทนระหว่างซ่อม
3 พ.ค. 2555

นวกิจประกันภัย เผยกลยุทธ์ปี 2555 เร่งยอดขายประกันภัยรถยนต์ ชูจุดแข็งบริการรถทดแทนระหว่างซ่อม
นายปิติพงศ์ พิศาลบุตร กรรมการผู้อำนวยการ บริษัท นวกิจประกันภัย เปิดเผยว่า ปี 2555 ตั้งเป้าเบี้ยรับรวม 2,368.5-2,476.18 ล้านบาท เติบโต 10-15% จากปี 2554 ที่มีเบี้ยรับรวม 2,153.20 ล้านบาท โดยยังคงสัดส่วนการรับประกันภัยรถยนต์ 60-65% และประกันภัยประเภทอื่นๆ 35-40% เน้นรักษาฐานลูกค้าเดิมด้วยการพัฒนาการให้บริการและเน้นให้บริการทดแทนช่วงส่งซ่อม
นอกจากนี้ ยังขยายตลาดลูกค้ารายย่อยให้มากขึ้นกว่าปีที่ผ่านมา ผ่านช่องทางสถาบันการเงิน รวมถึงการขายทางโทรศัพท์ให้ทั่วถึงทุกภูมิภาค โดยตั้งเป้าเพิ่มส่วนแบ่งทางการตลาดในปีนี้เป็น 1.5-1.6%
ทั้งนี้ บริษัทเตรียมเปิดตัวประกันภัยรถยนต์แบบใหม่สำหรับคนรักรถ แผน 3 Right ทางเลือกสำหรับกลุ่มลูกค้าประกันภัยรถยนต์ประเภท 3 ที่เพิ่มความคุ้มครองให้กับรถยนต์ที่เอาประกันภัยในกรณีที่เป็นฝ่ายถูก และอีกหลายแผนประกันภัยรถยนต์ที่บริษัทเดินหน้าพัฒนาเพื่อให้ลูกค้าสามารถเลือกความคุ้มครองที่เหมาะสมกับชีวิตประจำวัน 
“หลังจากได้รับผลตอบรับความพึงพอใจจากลูกค้าในบริการรถทดแทนระหว่างซ่อมที่เปิดตัวร่วมกับบริษัทรถเช่าชั้นนำในปีที่ผ่านมา บริษัท ได้ต่อยอดการให้บริการให้กับลูกค้าที่ต้องการใช้บริการทดแทนระหว่างซ่อมในกรณีที่เป็นฝ่ายผิด ซึ่งคาดว่าจะได้รับ ผลตอบรับที่ดีเช่นกัน”นายปิติพงศ์ กล่าว
สำหรับผลประกอบการในปี 2554 บริษัทมีผลการดำเนินงานและเบี้ยประกันภัยรับตรงในช่วง 3 ไตรมาสแรกเติบโตมากกว่าปี 2553 ค่อนข้างมาก แต่เริ่มชะลอตัวในไตรมาส 4 โดยมีเบี้ยประกันภัยรับรวม 2,153.20 ล้านบาท 
อย่างไรก็ดี เพิ่มขึ้นจากปี 2553 จำนวน 192.90 ล้านบาท หรือ 9.84% คิดเป็นเบี้ยประกันภัยที่ถือเป็นรายได้ 1,632.47 ล้านบาท เพิ่มขึ้นจากปี 2553 จำนวน 226.33 ล้านบาท หรือ 16.10% มีรายได้จากการลงทุน 148.36 ล้านบาท ลดลงจากปี 2553 จำนวน 46.55 ล้านบาท หรือ 23.88% 
อย่างไรก็ดี บริษัทได้รับผลกระทบจากค่าสินไหมทดแทนที่สูงขึ้นจากเหตุการณ์อุทกภัยในช่วงปลายปี 2554 ทำให้มีผลประกอบการขาดทุนสุทธิ 197.16 ล้านบาท เปรียบเทียบกับปี 2553 ที่มีกำไรสุทธิ 172.45 ล้านบาท
สำหรับ ปี 2554 บริษัทฯ มีอัตราการขยายตัวของเบี้ยประกันภัยทุกประเภท โดยประกันภัยรถยนต์ขยายตัวเพิ่มขึ้นจากปีก่อน 11.35% ประกันอัคคีภัยขยายตัวเพิ่มขึ้น 6.17% ประกันภัยทางทะเลและขนส่งขยายตัวเพิ่มขึ้น 2.13% และประกันภัยเบ็ดเตล็ดขยายตัวเพิ่มขึ้น 16.90% โดยมีส่วนแบ่งทางการตลาดอยู่ที่ 1.49%